Serghei Șoigu a fost schimbat din funcție de Vladimir Putin: cine este noul ministru al Apărării?
Vladimir Putin l-a propus pe Andrei Belousov pentru postul de ministru al apărării, deţinut anterior de Serghei Şoigu, informează TASS, care citează un comunicat postat pe canalul de Telegram al Consiliului Federaţiei, camera superioară a parlamentului rus, relatează News.ro.
Cine este Belousov?
În guvernul anterior, Belousov a fost prim-viceprim-ministru. Andrei Belousov, în vârstă de 65 de ani, a fost în diferite momente consilier al preşedintelui Vladimir Putin pe probleme economice, ministru al dezvoltării economice, director al Departamentului de Economie şi Finanţe al Biroului guvernamental rus, director general al Centrului de Analiză Macroeconomică şi Previziuni pe termen scurt şi a lucrat la Academia de Ştiinţe a URSS, devenită apoi Academia Rusă de Ştiinţe, între 1981 şi 2006.
Belousov a ocupat, de asemenea, funcţia de şef interimar al Cabinetului de Miniştri în perioada 30 aprilie - 19 mai 2020, când premierul Mihail Mişustin a fost spitalizat din cauza infecţiei cu coronavirus.
Poziția Kremlinului
Numirea lui Andrei Belousov în funcția de șef al Ministerului Apărării nu va schimba "sistemul de coordonate" în "componenta militară" a departamentului, a declarat secretarul de presă al președintelui Federației Ruse, Dmitri Peskov.
"În ceea ce privește componenta militară, această numire nu va schimba în niciun fel actualul sistem de coordonate, componenta militară a fost întotdeauna prerogativa șefului Statului Major General, el își va continua activitățile, în acest sens, schimbările nu sunt încă prevăzute", a declarat Peskov reporterilor, comentând prezentarea de către președintele Federației Ruse pentru consultări Consiliului Federației a candidaturii lui Andrei Belousov pentru funcția de șef al Ministerului rus al Apărării.